65 बछर के ए. लक्ष्मी, पनरुती मं एकेच माइलोगन आय जऊन ह कटहर के बेपारी आय - अऊ कऊनो खेती बेवसाय मं बहुते कम उमर के महतारी बेपारी मन ले हवंय.
तमिलनाडु के कुड्डालोर जिला के पनरुती सहर अपन कटहर सेती जगजाहिर हवय. इहाँ सीजन मं रोजके सैकड़ों टन के खरीदी-बिकरी होथे. हर बछर, लक्ष्मी हजारों किलो के फल के दाम तय करथे जऊन ह कटहर के मंडी जइसने सहर के 22 ठन दुकान मं बेचे जाही. वो ह लेवाल ले नान कन कमीसन - हरेक हजार पाछू 50 रूपिया लेथे. किसान चाहे त वोला थोर कन दे सकथें. ओकर अनुमान हवय के ये सीजन मं ओकर रोज के कमई 1,000 ले 2,000 रुपिया के मंझा मं हवय.
वो ह मोला कहिथे, "मंय कटहर के खेती के बारे मं जियादा नई जानंव," लक्ष्मी विनम्र होके कहिथे, फेर मोला बेचे के तरीका के बारे मं पता हवय. घंटों बात करत अऊ नरियावत ओकर अवाज मोटा हो गे हवय. आखिर वो ह तीस बछर ले बेपार करत हवय, येकर पहिली 20 बछर तक ले वो ह चलत रेल मं फल बेंचय.
कटहर के ओकर सफर तब ले सुरु होइस जब वो ह 12 बछर के रहिस. मुटयारिन लक्ष्मी आधा लुगरा पहिरे अऊ कुछु पला पलाजम धरे, जइसने के तमिल मं कटहर ला कहे जाथे, भाप इंजन वाले रेल गाड़ी कारीवंडी (पेसेंजर रेलगाड़ी) मं बेचय. अब 65 बछर के लक्ष्मी जऊन घर मं रहिथे तेकर मुहटा मं लिखाय हवय - लक्ष्मी विलास.
ये वो घर आय जऊन ला लक्ष्मी ह बनवाय हवय, दुनिया के सबले बड़े फल मन ले एक - कटहर के फल बेंच के, कारोबार करके.
कटहर के सीजन जनवरी धन फरवरी मं सुरु हो जाथे अऊ आम तऊर ले छे महिना तक ले चलत रहिथे. 2021 के पूर्वोत्तर मानसून बखत भारी अऊ बेमऊसम बरसात ह फुले-फरे ला 2 महिना पाछू धकेल दीस. अप्रैल के महिना रहिस जब पनरुती के मंडी मन मं फल पहुंचिस अऊ अगस्त तक ले सीजन सिरा गे रहिस.
'जैक', जइसने के बोलचाल के भाखा मं ये फल ला कहे जाथे, दक्षिण भारत के पश्चिम घाट के मूल निवासी आय. नांव के उत्पत्ति मलयालम शब्द चक्का ले होय हवय. येकर मुंह भर-भर वैज्ञानिक नांव आयः आर्टोकार्पस हेटरोफिलस.
पारी ह पहिली बेर अप्रैल 2022 मं बेपारी अऊ किसान मन ले भेंट होय सेती पनरुती गे रहिस. 40 बछर के किसान अऊ कमीशन एजेंट आर. विजयकुमार ह अपन दूकान मं हमर स्वागत करिस. दूकान ह माटी के अऊ खदर छवाय आय. एकर सलाना भाड़ा 50,000 रूपिया देथे. एक ठन बेंच अऊ कुछेक कुर्सी इहाँ के सम्पत आय.
इहाँ बनेच बखत पहिली मनाय तिहार के झंडा रहिस, ओकर ददा के फोटू मं माला, एक ठन चौकी अऊ कटहर के ढेरी. मुहटा मं पहिली लाट के 100 ठन फल जऊन ह एक ठन नानकन हरियर डोंगरी जइसने दिखत रहय.
विजयकुमार बताथें, "येकर दाम 25,000 रूपिया हवय". आखिरी के ढेरी - दू झिन ला बेंचे गे हवय, अऊ चेन्नई के अड्यार तक जाथे - ये मं 3 कोरी फल हवंय, अऊ येकर दाम करीबन 18,000 रूपिया हवय.
पनरुती मं एक कोरी दू थोक दुकान हवंय. ओकर ददा के इहीच जगा मं करीबन 25 बछर ले दुकान रहिस. ओकर गुजर जाय के बाद विजयकुमार बीते 15 बछर ले येला चलावत हवंय. हरेक दुकान रोज के 10 टन के कारोबार करथे. वो ह कहिथें, "सरा तमिलनाडु मं, पनरुती ब्लॉक मं सबले जियादा कटहर होथे." अऊ ग्राहेक मन ला अगोरत बेंच मं बइठे किसान अपन मुड़ी हलावत, गोठ-बात मं सामिल हो जाथें.
लोगन मन वेशती धन लुंगी अऊ कमीज पहिरथें. वो मन एक दूसर ला जानथें, अऊ करीबन सब्बो ये बेपार मं हवंय. गोठ-बात जोर ले होथे, रिंगटोन ओकर ले घलो जोर ले होथे, अऊ जऊन लारी ह गुजरथे ओकर अवाज ह सबले तेज होथे, ओकर हारन कान ला भेद देथे.
बनेच जियादा पाके फल मन ला फेंक देय जाथे अऊ मवेशी मन के चारा बन जाथे. अऊसत 5 ले 10 फीसदी फल बेकार हो जाथे. ये ह मोटा मोटी, बढ़िया सीजन मं हरेक दिन हरेक दुकान मं आधा ले एक टन होथे. किसान मन के कहना आय के सिरिफ मवेसी मन के खाय के बन सकथे.
दुख के बात आय के गर ये सब्बो हो घलो जाथे, तब ले घलो किसान दाम तय नई कर पायेव.गर वो मन कर सकतिन, त दाम मं भारी, तीन गुना अंतर नई होही. जइसने 2022 मं जब एक टन कटहर 10, 000 ले 30,000 रूपिया के मंझा मं राख देय गेय रहिस .
ये बखत, वो मन जियादा से जियादा पांच दिन रख सकथें. लक्ष्मी ह आस धरे कहिथे, "हमन ला ये ला कइसने करके बढ़ाय के जरूरत हवय." वो ह सोचथे के छे महिना बढ़िया होही. विजयकुमार तऊन ले कम से कम आधा चाहथें. अभी, वो मन कुछेक दिन बिन बेंचाय फल ला जमा करके रखे ला मजबूर हवंय, धन येला कोचिया मन ला दे देथें - जऊन मन येला काट के सड़क किनारा मं बेंचथें.
पाद्रे बताथें के भारत कटहर उपजाय मं दुनिया मं नंबर एक हवय. "कटहर के रुख हर जगा हवय, फेर हमन दुनिया के दाम के नक्सा मं बस नई अन. देश के भीतरी, केरल, कर्नाटक अऊ महाराष्ट्र कुछेक दाम बढ़ाथें, फेर ये ह तमिलनाडू मं एक नवा उदिम आय.
पाद्रे कहिथें, अऊ ये बड़े दुख के बात आय, काबर ये फल भारी उपयोग वाला आय. "कटहर ऊपर बनेच शोध करे जावत हवय. कऊनो जगा मं एक ठन बड़े रुख एक टन ले तीन टन उपज देय सकत हवय." येकर छोड़, हरेक रुख मं पांच तरीका के कच्चा माल मिलथेः पहिली कसही कटहर होथे. येकर बाद ये सब्जी के रूप मं आथे. फेर पापड़ अऊ चिप्स मं बऊरे जाय कच्चा फल आय. चऊथा लोगनमन मन के पसंद पाके कटहर हवय. अऊ आखिर मं, बीजा हवय.
ये फल सेती अनोखा दिक्कत हवय - तुमन सिरिफ बहिर ले गुनवत्ता नई बताय सकव. पनरुति के उलट, जिहां कटहर के कटई भारी चेत धरके करे जाथे - अऊ जिहां फल मन सेती तय बजार हवय - बाकी जगा, कटहर के सब्बो उपज वाला इलाका मं कऊनो बजार बने नई ये. कऊनो किसान के सुविधा के भेजे के जरिया घलो नई ये. अऊ येकर सेती बनेच अकन बरबाद हो जाथें.
अन्ना फ्रूट मार्केट मं, चेन्नई के बड़े भारी कोयम्बेडु थोक बजार मं, कटहर बेपारी मन के एके सवाल हवयः कोल्ड स्टोरेज अऊ रखे के बढ़िया गोदाम. इहाँ के बेपारी मन के अगुवा सी. आर. कुमारवेल कहिथें के एक फल के दाम 100 ले 400 रूपिया चढ़त-उतरत रहिथे.
तमिलनाडु कृषि अऊ किसान कल्याण विभाग के 2022-23 के नीति नोट मं कटहर किसान अऊ बेपारी मन के सेती कुछु वादा करे गे हवय. नीति नोट मं लिखे गे हवय के कटहर सेती कुड्डालोर जिला के पनरुती ब्लॉक के पणिकनकुप्पम गांव मं कटहर के खेती अऊ प्रसंस्करण सेती 5 करोड़ रूपिया के विशेष केंद्र घलो बनाय जाही.
नोट मं कहे गे हवय के "वैश्विक बजार मं जियादा दाम लाय" सेती, पनरुति कटहर बर भौगोलिक संकेत (जीआई) टैग हासिल करे के कोसिस करे जावत हवय.
सीजन के बखत लक्ष्मी के भारी मांग रथे. कटहर पसंद करेइय्या मन करा स्पीड डायल मं ओकर फोन नंबर हवय. वो मन जानथें के वो ह वो मन ला सबले बढ़िया फल दिही.
अऊ सिरतोन लक्ष्मी अइसने कर सकथे. वो ह न सिरिफ पनरुती के एक कोरी ले जियादा मंडी ले जुरे हवय, वो ह कतको किसान मन ला जानथें जऊन मन ओकर करा पठोथें. अक्सर, वो ह ये घलो जानथे के वो मन के फसल कब तियार हो जाही.
वो ह ये सब्बो ला कइसे नजर मं रखे रथे? लक्ष्मी जुवाब नई देवय. ये साफ हवय - वो हा कतको दसक ले एकर चरों डहर हवय, ये जाने के कारोबार ओकर आय, अऊ वो ह करथे.
मरद वाले काम मं वो ह कइसने आइस? ये बेरा वो ह मोला जुवाब देथे. "तुमन जइसने लोगन मन मोला फल बिसोय ला कहिथें. अऊ मंय वो मन के सेती बढ़िया दाम हासिल करथों." वो हा फोर के कहिथे, वो ह बेपारी घलो खोजथे. ये सफ्फा हवय के बेपारी अऊ किसान ओकर फइसला के मान रखथें. वो मन ओला सम्मान देथें अऊ ओकर भारी गुन गाथें.
जइसनेच कटहर के लोड मंडी मं आथे, लक्ष्मी फल के दाम तय करे के पहिली ओकर किसिम ला परखथे. येकर बर वोला बस चाकू के जरूरत परथे. छेदा करके वो हा बता सकथे के ये ह पाके हवय धन कच्चा, धन दूसर दिन खाय सेती तियार हो जाही. गर वो ला अपन फइसला मं कुछु संदेहा होथे त वो ह नानकन चिरा लगाके अऊ फली ला बहिर निकार के फिर ले परखथे. फेर ये ह सोन कस जाँच आय,जऊन ला सायदे कभू करे जाथे काबर ये मं फल ला फोरे ला परथे.
"बीते बछर, एकेच अकार के 120 रूपिया वाले पला के दाम अब 250 रूपिया हवय. ये बरसात के पानी अऊ फसल के नुकसान सेती दाम भारी हवय." वो ह बिचारथे, के कुछेक महिना मं (जून), हरेक दुकान मन मं 15 टन फल होही.अऊ दाम ह तेजी ले गिरही.
लक्ष्मी कहिथे के जब ले वो ह ये बेवसाय मं आय हवंय, कटहर के कारोबार बनेच बाढ़गे हवय. जियादा रुख हवंय, जियादा फल हवंय अऊ बनेच जियादा बेपारी हवंय. किसान, फेर, अपन उपज एक खास कमीशन एजेंट तीर ले जाथें. येकर पाछू एक कारन त वो करजा आय जऊन ला खास एजेंट ह वो मन ला देय हवय. लक्ष्मी बताथें के वो मन सलाना फसल के एवज मं 10,000 रूपिया ले लेके एक लाख रूपिया तक ले कहूँ घलो उधार ले लेथें. अऊ येला बिक्री मं 'चुकता' करथें.
ओकर बेटा रघुनाथ एक अऊ बात बतातें. वो ह कहिथें, "जऊन किसान करा बनेच अकन पला मारम हवंय, वो मन न सिरिफ फल बेंचथें - वो मन दाम बढ़ाके अऊ नफा लेय ला चाहथें." वो मन कटहर ले चिप्स अऊ जैम बनाथें. येकर छोड़, कच्चा फल ला रांधे जाथे, मटन के जगा मं बऊरे जाथे.
लक्ष्मी ह जऊन घर बनाइस वो ह पूरा पूरी कटहर के आमदनी ले बने हवय.
वो ह अपन ऊँगली ले भूईंय्या ला छुवत कहिथे, "ये ला बने 20 बछर हो गे हवय," फेर घर आय ले पहिली ओकर घरवाला गुजर गे. वो मन रेल मं कुड्डालोर ले पनरुती कटहर बेंचत जावत मिले रहिन, जिहां ओकर चाहा के दुकान रहिस.
मझंनिया के करीबन 2 बजत हवंय, फेर लक्ष्मी ह अब तक ले खाय नई ये. मंय, जल्देच, वो ह कहिथे, अऊ गोठियावत रहिथे. सीजन के बखत, ओकर करा घर के बूता करे के बस टेम नई रहय. ओकर बहू कायलविझी घर के देखरेख करथे.
दूनो मोला बताथें के कटहर के संग वो मन काय रांधथें. बीजा ले हमन उपमा बनाथन. कच्चा फली के संग, हम येकर छिलका ला हटाथन, येला पिसे हरदी डार के संग चुरोथन, फेर मोर्टार ले कुचरथन, ओकर बाद थोकन उलुथम परुप्पु [उरीद] के छौंक लगाथन अऊ किसे नरियर के संग परोसथन. गर फली फूले हवय, त येला थोकन तेल के संग सेंक के अऊ पिसे मिर्चा संग खाय जाय सकत हवय. सांभर मं बीजा डालथन, बिरयानी मं कच्चा फली डारे जाथे. लक्ष्मी पला ले बने खाय के जिनिस मन ला "अरुमाई" (जोरदार) अऊ "मीठ" कहिथें.
अब ओकर तीर सब्बो सुविधा हवय - वो ह घर मं रहिथे अऊ कटहर के सीजन सिरोय के बाद सुस्तावत रहिथें. वो ह कहिथे, "मंय चेन्नई जाथों अऊ अपन रिस्तेदार मन के संग इहाँ-उहाँ दू हफ्ता बिताथों. बाकी बखत, मंय इहाँ अपन पोता सर्वेश के संग हवंव." तीर मं खेलत नानकन लइका ला देखत वो ह मुचमुचावत हवय.
लक्ष्मी अपन काम के सुरु मं 'नईं' कतको बेर सुने होहीं. इहाँ कऊनो हवय जऊन ह अपन "सोंधा उज़ैप्पु" (अपन उदिम) के संग अपन जिनगी ला बदल दीस. ओकर कहिनी सुने ह एक फांक कटहर खाय जइसने आय - अतक गुरतुर के येकर आस नई होय होही. येला सुनथो, त ये ह भारी सुरता बन जाथे .
ये शोध अध्ययन अजीम प्रेमजी विश्वविद्यालय डहर ले अपन अनुसंधान अनुदान कार्यक्रम 2020 के अनुदान के तहत करेगे हवय.
